**TAARIFA FUPI YA MRADI WA UJENZI WA JENGO LA WODI YA AKINA MAMA WAJAWAZITO (MATERNITY COMPLEX) KATIKA HOSPITALI YA VIJIBWENI**

Awali ya yote, tunachukua fursa hii kukukaribisha wewe binafsi Pamoja na Wajumbe wa kamati ya siasa ya Wilaya katika mradi wa ujenzi wa Jengo la wodi ya akina mama wajawazito (Maternity complex) katika hospitali ya Vijibweni. Pili kwa niaba ya wananchi wa Kata ya Vijibweni tunapenda kutoa shukrani zetu za dhati kwa Chama cha Mapinduzi (CCM) chini ya mwenyekiti wake Daktari Samia Suluhu Hassani kwa kuendelea kutoa fedha nyingi za kutekeleza miradi na uboreshaji wa huduma ndani ya Hospitali yetu.

Hospitali ya Vijibweni ni moja ya hospitali mbili kubwa za Serikali zilizopo katika Wilaya ya Kigamboni, ambapo kwa mwaka hospitali hii inapokea na kutibu wagonjwa wa kawaida kati ya 34,472 hadi 45,051 na Wagonjwa wanaofanyiwa matibabu kwa njia ya Upasuaji ni 418 hadi 506 kwa mwaka. Pia Takribani akina mama 2,220 wanajifungua katika hospitali hii kwa mwaka, kati ya hao, akina mama 506 wanajifungua kwa njia ya upasuaji. Jumla ya watoto 73 wanazaliwa Njiti na watoto wachanga takribani 70 wanazaliwa na matatizo mbalimbali ya kiafya kwa mwaka katika Hospitali yetu ambao wote wanapewa rufaa kwenye Hospitali za Rufaa **Temeke** na Hospitali ya Taifa ya Muhimbili.

Mnamo tarehe 31.01.2024 hospitali ya Vijibweni ilipokea fedha kiasi cha Shilingi 450,000,000.00 kutoka Serikali Kuu kwa ajili ya ukarabati wa majengo ya Hospitali yetu. kutokana na kukosekana kwa Jengo la kujifungulia kwa akina mama wajawazito lenye nafasi toshelevu kimahitaji mfano, upasuaji lenye ubora wa hadhi ya Hospitali, pamoja na wodi ya watoto wachanga na Njiti pamoja na watoto wanaozaliwa wakiwa na matatizo mbalimbali, kamati ya Afya ya Hospitali ya Vijibweni kupitia Ofisi ya Mkurugenzi wa Kigamboni ilipendekeza na kuridhiwa pesa hizo zitumike kujenga Jengo hili.

baada ya taratibu zote kukamilika za ubadilishaji wa matumizi wa fedha hizi ikiwa ni pamoja na kupata idhini kutoka Ofisi ya Rais TAMISEMI ujenzi huu ulianza mnamo tarehe 07.07.2024 na unatarajiwa kukamilika mnamo tarehe 07.09.2024. Ujenzi wa Mradi huu unatekelezwa kwa mfumo wa “kandarasi” ambaye ni kampuni ya **XENONE INTERNATIONAL (T) LIMITED**.

Mradi huu mpaka sasa umefikia asilimia 48 ya utekelezaji na unajengwa katika eneo la ukubwa mita za mraba **1,024** ukiwa unajumuisha ujenzi wa vyumba mbalimbali kama private ward, chumba cha upasuaji, vyumba vya watoto waliozaliwa kabla ya muda (premature Baby), Chumba maalumu cha kujifunguliwa kwa akina Mama wenye mahitaji maalumu, Ofisi za watoa huduma, Stoo ya dawa, Sehemu za kutakasia Vifaa Tiba na huduma nyingine. Hadi sasa Mkandarasi amekwisha lipwa kiasi cha shilingi **112,000,000.00**

Baada ya mradi huu kukamilika Watoto wote waliokuwa wanazaliwa kabla ya muda njiti (premature Baby), na watoto waliokuwa wanazaliwa na matatizo mbalimbali ya kiafya na kupewa Rufaa ya kwenda katika Hospitali ya Temeke na hospitali ya Taifa ya Muhimbili sasa watapatiwa Matibabu katika Jengo hili ndani ya Wilaya ya Kigamboni.

Baada ya maelezo haya naomba nikukaribishe ukague utekelezaji wa mradi wetu wa ujenzi wa jengo la wodi ya akina mama wajawazito (maternity complex) katika hospitali ya vijibweni.